《秋云篇赠别郭东皋》
明代·林世璧

云气亘四时，未觉萦怀抱。
如何才及秋，黯黯满苍昊。
梧桐一叶从风起，萧飒秋声已盈耳。
秋云片片更堪怜，遥逐秋风度秋水。
秋风偏促愁怀恶，世情况比秋云薄。
人生踪迹本难期，还与秋云共飘泊。
与君相别动经秋，握手俄惊大火流。
谁知楚泽搴蓠日，复轸青门折柳愁。
此时惆怅看秋云，一带秋山送落曛。
别后悬悲秋月里，数声秋雁不堪闻。

作者简介：福建闽县人，字天瑞。高才傲世，醉后挥洒，千言立就。后游山失足坠崖死，年三十六。有《彤云集》。